Discuție reporter – elevă:

„-A trebuit să zic opinia mea despre proprietăţile intelectuale.

-Proprietăţi intelectuale, adică?

-Adică în utilizarea PC-ului.

-Și ce-ai zis?

-Păi mai multe răspunsuri, depinde şi în ce ajută: în învăţământ, în muncă, în mai multe domenii.

-Şi care ar fi aceste proprietăţi intelectuale?

-Păi ar fi cunoştinţele pe care ni le oferă despre orice domeniu.”

Această absolventă de liceu este convinsă că a răspuns bine şi nu are emoţii. Crede că o să ia diploma de bacalaureat.

La fel şi Ana Maria, care îşi doreşte să ajungă prezentatoare TV. De aceea, a ales să vorbească despre diferenţa dintre cinematografie şi televiziune.

„În primul rând, la cinematograf sunt filme în premieră iar acestea pot aduce inovaţii. Televiziunea nu poate oferi acea senzaţie de live pe care cinematograful o poate oferi”, a spus absolventa de liceu.

Profesorii care au ascultat-o au fost bulversaţi de siguranţa cu care adolescenta şi-a susţinut punctul de vedere.

La fel a uimit un alt candidat: „La punctul 2 să explic importanţa bibliotecilor în societatea noastră. E foarte importantă pentru că are un text informativ. Și este informativ, şi educativ şi întotdeauna vom avea legi pentru că internetul nu ne merge câteodată, telefon poate n-avem şi tot la biblioteci ajungem. N-am avut probleme. În 5 minute am ieşit din sală.”

Elevii aşteaptă acum proba de competenţe digitale de săptămâna viitoare.